CELEX: 52021PC0307
Language: da
Date: 2021-06-11
Title: Forslag til RÅDETS AFGØRELSE om den holdning, der skal indtages på den Europæiske Unions vegne på konferencen mellem de kontraherende parter i konventionen om indsamling, aflevering og modtagelse af affald ved sejlads på Rhinen og andre indre vandveje (CDNI) for så vidt angår vedtagelsen af en resolution, der har til formål at udvide forbuddet mod udledning af husspildevand til fartøjer til sejlads på indre vandveje beregnet til mellem 12 og 50 passagerer

EUROPA-KOMMISSIONEN
            Bruxelles, den 11.6.2021
            COM(2021) 307 final
            2021/0142(NLE)
            Forslag til
            RÅDETS AFGØRELSE 
            om den holdning, der skal indtages på den Europæiske Unions vegne på konferencen mellem de kontraherende parter i konventionen om indsamling, aflevering og modtagelse af affald ved sejlads på Rhinen og andre indre vandveje (CDNI) for så vidt angår vedtagelsen af en resolution, der har til formål at udvide forbuddet mod udledning af husspildevand til fartøjer til sejlads på indre vandveje beregnet til mellem 12 og 50 passagerer
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne på en konference mellem de kontraherende parter i konventionen om indsamling, aflevering og modtagelse af affald ved sejlads på Rhinen og andre indre vandveje (CDNI) for så vidt angår vedtagelsen af en resolution, der har til formål at udvide forbuddet mod udledning af husspildevand til fartøjer til sejlads på indre vandveje beregnet til mere end 12 passagerer og fartøjer med passagerkahytter med mere end 12 køjepladser. 
            
            
               2.Baggrund for forslaget
            
            
               2.1.CDNI
            
            
               Konventionen om indsamling, aflevering og modtagelse af affald ved sejlads på Rhinen og andre indre vandveje (CDNI), der blev undertegnet den 9. september 1996 i Strasbourg, fastlægger den retlige ramme for indsamling, aflevering og modtagelse af affald ved sejlads på Rhinen og andre vandveje. CDNI trådte i kraft den 1. november 2009, efter at alle signatarstaterne havde ratificeret den. Fem EU-medlemsstater (Belgien, Frankrig, Tyskland, Luxembourg og Nederlandene) samt Schweiz er part i CDNI.
            
            
               Konferencen mellem de kontraherende parter i CDNI er det organ, der har ansvaret for at overvåge anvendelsen af CDNI's bestemmelser og har regeludstedende beføjelser i spørgsmål om affald ved sejlads på Rhinen og andre indre vandveje, og som består af repræsentanter for CDNI's kontraherende parter. Den mødes årligt. Den vedtager CDNI's resolutioner. Hver kontraherende part har én stemme, og beslutninger vedtages med enstemmighed. Disse resolutioner er juridisk bindende for de kontraherende parter i overensstemmelse med CDNI's artikel 14 og 19. EU er ikke kontraherende part i CDNI.
            
            
               2.2.CDNI's påtænkte retsakter
            
            
               På mødet den 22. juni 2021 skal konferencen mellem de kontraherende parter i CDNI vedtage en resolution, der har til formål at udvide forbuddet mod udledning af husspildevand til fartøjer til sejlads på indre vandveje beregnet til mere end 12 og mindre end 50 passagerer og fartøjer med passagerkahytter med mere end 12 og mindre end 50 sovepladser inden for rammerne af CDNI's anvendelsesområde
                  1
               . 
            
            
               Den henviser til alle fartøjer til sejlads på indre vandveje beregnet til mellem 12 og 50 passagerer og fartøjer med passagerkahytter med mere end 12 og mindre end 50 sovepladser, som blev taget i brug efter 30. december 2008. Dette spørgsmål vedrører miljømæssige og tekniske krav til fartøjer til sejlads på indre vandveje.
            
            
               I henhold til artikel 9.01, stk. 3, i bilag II til CDNI er udledning af husspildevand forbudt for:
            
            
               (1)krydstogtskibe med mere end 50 sovepladser og
            
            
               (2)passagerfartøjer med tilladelse til at befordre mere end 50 passagerer.
            
            
               Udkastet til resolution udvider dette forbud til at omfatte fartøjer til sejlads på indre vandveje beregnet til mellem 12 og 50 passagerer og fartøjer med passagerkahytter med mere end 12 og mindre end 50 sovepladser. Forbuddet mod udledning af spildevand er forbundet med den forpligtelse, som konferencen mellem de kontraherende parter i CDNI har til at installere modtagestationer for husspildevand langs vandveje på deres område.
            
            
               Bestemmelserne i udkastet til resolution vil øge overensstemmelsen med de tekniske forskrifter, der er fastsat i EU-retten.
            
            
               CDNI regulerer som led i miljøbeskyttelsen driften af fartøjer for så vidt angår spildevandsudledninger. De tekniske forskrifter for fartøjer til sejlads på indre vandveje reguleres ved Europa-Parlamentets og Rådets direktiv (EU) 2016/1629 af 14. september 2016 om fastsættelse af tekniske forskrifter for fartøjer til sejlads på indre vandveje, om ændring af direktiv 2009/100/EF og om ophævelse af direktiv 2006/87/EF
                  2
               . Direktiv 2016/1629/EU fastsætter EU-bestemmelser om de tekniske forskrifter, der er nødvendige for at garantere sikkerheden for flydende strukturer til sejlads på indre vandveje under hensyntagen til bygningen af et fartøjs skrog. Bilag II til dette direktiv henviser til de tekniske standarder for fartøjer til sejlads på indre vandveje (ES-TRIN), som er udarbejdet af Det Europæiske Udvalg for Udarbejdelse af Standarder for Sejlads på Indre Vandveje (CESNI). Bilag II til direktiv (EU) 2016/1629 indeholder en henvisning til den seneste ES-TRIN 2019/1.
            
            
               I henhold til artikel 19.14 i ES-TRIN 2019/1 skal passagerfartøjer være udstyret med opsamlingstanke til husspildevand i overensstemmelse med denne artikels stk. 2 eller passende indenbords anlæg til rensning af spildevand i overensstemmelse med kapitel 18 i ES-TRIN 2019/1. Dette krav gælder for alle passagerskibe beregnet til mere end 12 passagerer, men under hensyntagen til følgende overgangsbestemmelser:
            
            
               1.For fartøjer med kahytter med højst 50 senge og for fartøjer til endagsudflugter med højst 50 passagerer: Kravet om et tank- eller rensningsanlæg finder ikke anvendelse på fartøjer, der allerede var i brug før den 1. januar 2006.
            
            
               2.For fartøjer med kahytter med mere end 50 senge: Kravet om en tank eller et anlæg til rensning af spildevand finder allerede anvendelse. 
            
         
         
            
               3.For fartøjer, der eksisterede før den 30. december 2008, og som kun sejles uden for Rhinen, kan der indrømmes undtagelser i medfør af artikel 29, stk. 1, i direktiv (EU) 2016/1629.
            
            
               Udkastet til CDNI-resolution vedrører kun fartøjer, der er taget i brug efter den 30. december 2008 (Rhinen eller uden for), så det er i fuld overensstemmelse med ES-TRIN-standard 2019/1, som allerede kræver, at disse fartøjer udstyres med opsamlingstanke til husspildevand eller passende indenbords anlæg til rensning af spildevand. 
            
            
               CDNI-bestemmelserne tager hensyn til miljøbeskyttelse (forbud mod udledning af husspildevand i de indre vandveje), mens ES-TRIN fastsætter tekniske forskrifter for bygning af et fartøj og passende anlæg og udstyr, der gør det muligt at opsamle spildevand.
            
            
               Både CDNI og ES-TRIN fastsatte datoerne for anvendelsen af disse bestemmelser. Da disse bestemmelser supplerer hinanden, er det nødvendigt at sikre overensstemmelse mellem disse datoer for at undgå uoverensstemmelser i de forskrifter, der er relevante for fartøjer til sejlads på indre vandveje, der sejler på Rhinen.
            
            
               Udkastet til CDNI-resolution er i overensstemmelse med kravene i direktiv 2016/1629 og vil således øge overensstemmelsen med de krav, der er fastsat i EU-retten.
            
            
               Desuden fritager artikel 9.01, stk. 4, i udkastet til CDNI-resolution de fartøjer, som er undtaget fra kravet om installation af udstyr i form af opsamlingstanke til husspildevand eller passende indenbords anlæg til rensning af spildevand i henhold til direktiv (EU) 2016/1629, for det tilsvarende forbud mod udledning i henhold til CDNI-resolutionen.
            
            
               3.Den holdning, der skal indtages på Unionens vegne
            
            
               Det foreslås, at Unionens holdning er at erklære sig enig i vedtagelsen af en resolution, der har til formål at udvide forbuddet mod udledning af husspildevand til fartøjer til sejlads på indre vandveje beregnet til mellem 12 og 50 passagerer.
            
            
               Der foreligger ingen modstrid med EU-lovgivningen på dette område. Den støtter desuden i høj grad miljøbeskyttelsesinitiativer og -målsætninger.  
            
            
               CDNI regulerer som led i miljøbeskyttelsen driften af fartøjer for så vidt angår spildevandsudledninger. I direktiv (EU) 2016/1629 fastsættes EU-bestemmelserne vedrørende de tekniske forskrifter, der er nødvendige for at garantere sikkerheden for flydende strukturer til sejlads på indre vandveje under hensyntagen til bygningen af et fartøjs skrog, herunder spørgsmål vedrørende et fartøjs udstyr i form af opsamlingstanke til husspildevand eller passende indenbords anlæg til rensning af spildevand.
            
            
               Det foreslås, at Unionens holdning er at erklære sig enig i vedtagelsen af den pågældende resolution, da den øger overensstemmelsen med de krav, der er fastsat i EU-retten.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Artikel 218, stk. 9, i TEUF finder anvendelse, uanset om Unionen er medlem af organet eller part i aftalen
                  3
               .
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  4
               .
            
            
               4.1.2.Princippernes anvendelse på det foreliggende tilfælde
            
            
               Konferencen mellem de kontraherende parter i CDNI er et organ, der er nedsat i henhold til en international aftale. Den retsakt, som konferencen mellem de kontraherende parter i CDNI skal vedtage, er en retsakt, der har retsvirkninger. Den påtænkte retsakt vil kunne få afgørende indflydelse på EU-lovgivningen, nærmere bestemt direktiv (EU) 2016/1629. Dette skyldes, at forslaget til retsakt har indflydelse på lovgivningen vedrørende tekniske forskrifter for fartøjer til sejlads på indre vandveje, da det fastsætter kravene vedrørende forbud mod udledning af spildevand og installation af passende udstyr på fartøjer til sejlads på indre vandveje, mens de tekniske forskrifter for disse fartøjer (herunder bestemmelser om opsamling af spildevand) er reguleret ved direktiv (EU) 2016/1629. 
            
            
               Det er derfor nødvendigt at fastlægge den holdning, der skal indtages på Unionens vegne inden for rammerne af konferencen mellem de kontraherende parter i CDNI, til vedtagelsen af en resolution, der har til formål at udvide forbuddet mod udledning af husspildevand til fartøjer til sejlads på indre vandveje beregnet til mellem 12 og 50 passagerer.
            
         
         
            
               Den påtænkte retsakt supplerer eller ændrer ikke den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               De påtænkte retsakters primære formål og indhold vedrører den fælles transportpolitik.
            
            
               Det materielle retsgrundlag for den foreslåede afgørelse er derfor artikel 91, stk. 1, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 91, stk. 1, sammenholdt med artikel 218, stk. 9, i TEUF.
            
            
               2021/0142 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på den Europæiske Unions vegne på konferencen mellem de kontraherende parter i konventionen om indsamling, aflevering og modtagelse af affald ved sejlads på Rhinen og andre indre vandveje (CDNI) for så vidt angår vedtagelsen af en resolution, der har til formål at udvide forbuddet mod udledning af husspildevand til fartøjer til sejlads på indre vandveje beregnet til mellem 12 og 50 passagerer
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 91, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger: 
            
            
               (1)Konventionen om indsamling, aflevering og modtagelse af affald ved sejlads på Rhinen og andre indre vandveje (CDNI) af 9. september 1996 trådte i kraft den 1. november 2009.
            
            
               (2)I henhold til konventionens artikel 19 kan konferencen mellem de kontraherende parter ændre konventionen og dens bilag.
            
         
         
            
               (3)Unionens aktiviteter i sektoren for transport ad indre vandveje bør tilsigte at sikre ensartetheden for så vidt angår de tekniske forskrifter for fartøjer til sejlads på indre vandveje, som skal anvendes i Unionen.
            
            
               (4)Konferencen mellem de kontraherende parter i CDNI skal på mødet den 22. juni 2021 vedtage en resolution, der har til formål at udvide forbuddet mod udledning af husspildevand til fartøjer til sejlads på indre vandveje beregnet til mere end 12 passagerer og fartøjer med passagerkahytter med mere end 12 køjepladser. Bestemmelserne i denne resolution vil forpligte til at installere passende udstyr om bord på fartøjer, der er omfattet af denne resolution.
            
            
               (5)I den tekniske standard for fartøjer til sejlads på indre vandveje (ES-TRIN 2019/1), der blev vedtaget af Det Europæiske Udvalg for Udarbejdelse af Standarder for Sejlads på Indre Vandveje ("CESNI") den 8. november 2018, fastsættes de fælles tekniske forskrifter, der er nødvendige af hensyn til sikkerheden for fartøjer til sejlads på indre vandveje. Den indeholder særlige bestemmelser vedrørende specifikke fartøjskategorier såsom passagerfartøjer, bestemmelser om fartøjers udstyr og anlæg, herunder faciliteter til opsamling og bortskaffelse af spildevand, samt instrukser om anvendelsen af den tekniske standard. 
            
            
               (6)Den holdning, der skal indtages på Unionens vegne på konferencen mellem de kontraherende parter i CDNI bør fastlægges, da bestemmelserne i resolutionen vil kunne få afgørende indflydelse på indholdet af EU-retten, nærmere bestemt Europa-Parlamentets og Rådets direktiv (EU) 2016/1629.
            
            
               (7)Udkastet til CDNI-resolution bør øge overensstemmelsen med de krav, der er fastsat i EU-retten, navnlig med hensyn til anvendelsesdatoerne for installation af passende udstyr til opsamling af spildevand på fartøjer til sejlads på indre vandveje. Desuden støtter udkastet til CDNI-resolution i høj grad miljøbeskyttelsesinitiativer og -målsætninger.
            
            
               (8)Unionen er ikke medlem af konferencen mellem de kontraherende parter i CDNI. Unionens holdning skal udtrykkes af de EU-medlemsstater, der er medlem af CDNI, og som handler i fællesskab —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne inden for rammerne af konferencen mellem de kontraherende parter i konventionen om indsamling, aflevering og modtagelse af affald ved sejlads på Rhinen og andre indre vandveje (CDNI) på mødet den 22. juni 2021, skal være at erklære sig enig i vedtagelsen af en resolution, der har til formål at udvide forbuddet mod at udlede husspildevand til fartøjer til sejlads på indre vandveje beregnet til mellem 12 og 50 passagerer
            
            
               Artikel 2
            
            
               Den holdning, der er omhandlet i artikel 1, udtrykkes af de EU-medlemsstater, der er medlem af konferencen mellem de kontraherende parter i CDNI, og som handler i fællesskab.
            
            
               Artikel 3
            
            
               Mindre tekniske ændringer af de holdninger, der er fastsat i artikel 1, kan aftales uden yderligere afgørelse truffet af Rådet. 
            
            
               Artikel 4
            
            
               Denne afgørelse er rettet til medlemsstaterne.
            
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Som defineret i bilag 1 til CDNI.
               
               
                  
                     (2)
                  
                        Europa-Parlamentets og Rådets direktiv (EU) 2016/1629 af 14. september 2016 om fastsættelse af tekniske forskrifter for fartøjer til sejlads på indre vandveje, om ændring af direktiv 2009/100/EF og om ophævelse af direktiv 2006/87/EF (EUT L 252 af 16.9.2016, s. 118).
               
               
                  
                     (3)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 64. 
               
               
                  
                     (4)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64.